和蜀公八十歲自咏
作者：范祖禹
朝代：宋

paragraphs: 衛武年将百，僖公壽有千。
形方通帝夢，兆始見王田。
白髪高山雪，新詩清水蓮。
福綏真樂只，燕處自超然。
濁酒中徐聖，泠風御列仙。
勁松臨絕壁，獨鶴在青天。
出處邦之望，清虚性所便。
老謀方眷用，微物正思憐。
漢室求園綺，周家重夭顛。
雖懐箕潁志，應未許終焉。